ועדת ביטחון הפנים, כנסת 24, פרוטוקול מספר 98, 2022-05-30 09:45

מירב בן ארי: בוקר טוב לכולם, אנחנו פותחים את הדיון של הוועדה לביטחון פנים.

מירב בן ארי: היום ה-30.5.22, כ"ט באייר תשפ"ב.

מירב בן ארי: הנושא: הצעת טיוטת צו בתי הסוהר (שחרור מנהלי)(קביעת תקן כליאה) (הוראת שעה) (מס' 2), התשפ"ב-2022.

מירב בן ארי: נתחיל עם הצגה של המשרד לביטחון פנים.

מירב בן ארי: בבקשה גלי.

גלי קרן: בוקר טוב, אני סגנית היועץ המשפטי של המשרד לביטחון הפנים.

גלי קרן: בעצם טיוטת הצו שבפנינו מבקשת להותיר את תקן הכליאה כפי שנקבע בסוף חודש ינואר השנה, שעומד על 14,100 מקומות כליאה, ולבקש בעצם שתוקפו של הצו יהיה עד לסוף השנה הנוכחית, כלומר עד ה-31 בדצמבר 2022.

גלי קרן: בעצם צריך לומר, במצב הדברים הנוכחי תקן הכליאה כמו שאמרנו, 14,100, כשמצבת האסירים והעצורים, מצבת הכלואים בבתי הסוהר היא גבוהה, די משמעותית בתקן.

מירב בן ארי: מה המצב כיום?

גלי קרן: המצב כיום הוא בסביבות 14,950 כלואים.

גלי קרן: הייתה עלייה משמעותית מאוד בחודשים האחרונים במצבת הכלואים בבתי הסוהר, ובעצם היום מתקיים שחרור מנהלי רציף כיוון שתקן הכליאה עומד על 14,100.

גלי קרן: רוצים להותיר את התקן כפי שהוא כדי שימשיך להתקיים שחרור מנהלי רציף.

גלי קרן: צריך לומר שמעבר לשחרור המנהלי הרגיל הרציף שמתקיים, הייתה פנייה של נציבת בתי הסוהר ליועצת המשפטית לממשלה שאישרה את הפעלת מנגנון הוויסות על השסתום, שזה בעצם המנגנון לפי סעיף 68(ד) לפקודה שמאפשר אפילו הרחבה נוספת של השחרור המנהלי בתקופות של עד שבועיים, וממילא בעצם מופעל גם מנגנון השסתום או הוויסות הזה והשחרור המנהלי מורחב מהרגיל, מה שכאמור לא נותן עדיין מענה מלא למצב הקיים במתקני הכליאה.

מירב בן ארי: אם המצב הוא היום 14,900, איך זה עומד 14,100?

גלי קרן: אז באמת במצב הדברים הנוכחי התקן לא משפיע באופן משמעותי.

גלי קרן: הוא כן משפיע על זה שיימשך השחרור המנהלי, זאת אומרת כל עוד התקן הוא נמוך מהמצבה, יימשך השחרור המנהלי באופן רציף שיאפשר בעצם לשפר את מצב מתקני הכליאה, אבל זה בהחלט לא מענה מלא.

אוסאמה סעדי: כמה זה היום?

גלי קרן: 14,100.

אוסאמה סעדי: מה המצבה?

גלי קרן: 14,950 בערך.

אוסאמה סעדי: זה מה שמופיע כאן?

מירב בן ארי: לא.

מירב בן ארי: 14,950 זה המצבה הכללית היום בבתי הסוהר והם מבקשים 14,100.

אוסאמה סעדי: לא הבנתי.

אוסאמה סעדי: 14,995, מה זה?

מיכל מרים וולדיגר: מספר הכלואים.

אוסאמה סעדי: היום.

אליאסף זכאי: היום 14,955.

אליאסף זכאי: זה סדרי הגודל בזמן האחרון של המצבה.

מיכל מרים וולדיגר: ולכן הם צריכים להוציא 800.

גלי קרן: אני אזכיר לחברי הכנסת.

גלי קרן: השחרור המנהלי, בעצם התקופות שבמסגרתן ניתן לשחרר ומשך השחרור קבועות בפקודה.

גלי קרן: יש פוטנציאל מוגבל של אסירים שיכולים להשתחרר בשחרור מנהלי כל יום.

גלי קרן: המספרים בימים האלה הם לא מאוד גבוהים, זאת אומרת שגם אם יהיה פער של 800 בין תקן הכליאה לבין התפוסה או מצבת האסירים בפועל, השחרור עדיין ייגזר מהפוטנציאל, זאת אומרת יהיה השחרור המקסימלי האפשרי.

מיכל מרים וולדיגר: מה הוא הפוטנציאל היום?

גלי קרן: אני אתן לשב"ס את הנתונים ברמת היום-יום אבל זה על עשרות בודדות.

גלי קרן: זה לא משהו שמביא אותנו לתקן.

אוסאמה סעדי: למה אנחנו, גבירתי היושבת-ראש, לא מקבלים נתונים?

מירב בן ארי: איזה נתונים ביקשת ולא קיבלת?

אוסאמה סעדי: כשבאים לוועדה לאשר תקן כליאה אחרי שהתוקף הסתיים, התקן היה עד ה-29.5.

מירב בן ארי: אז התוקף הסתיים ב-00:00 בלילה.

גלי קרן: כן, אתמול ב-00:00 בלילה.

גלי קרן: אני ביקשתי לקיים את זה ביום שני.

אוסאמה סעדי: מבחינת תקינות היה צריך לעשות את זה לא יום אחרי אלא שבוע לפני, עשרה ימים לפני.

אוסאמה סעדי: למה יום אחרי?

מירב בן ארי: אבל הטענה שלך לא נכונה כי פרסמנו את זה בשבוע שעבר.

מירב בן ארי: אני ביקשתי לקיים את הדיון היום.

מירב בן ארי: הדיון יכול היה להיות גם ביום חמישי.

מירב בן ארי: היה כאן עוד שלושה דיונים על התקן.

אוסאמה סעדי: אני כל הזמן הייתי בדיונים.

מירב בן ארי: לא, אתה לא היית כל הזמן.

מירב בן ארי: היה כאן דיונים על המנהלי.

מירב בן ארי: ישבנו לדעתי גם לפני שבועיים.

מירב בן ארי: ביום חמישי היינו בסיור בשב"ס.

מירב בן ארי: גם בזה לא היית.

מירב בן ארי: סיור זה דבר מאוד חשוב, בטח כשמדובר על שב"ס.

אוסאמה סעדי: סיור שאת עושה ומראים לנו מה שהם רוצים, אני לא רוצה להיות שם.

מירב בן ארי: זה בעיה שלך, לא בעיה שלי.

אוסאמה סעדי: אני רוצה ביקורי פתע.

אוסאמה סעדי: מונעים מאיתנו חברי כנסת, לבקר.

מירב בן ארי: אני מונעת ממך?

אוסאמה סעדי: לא את, השר.

מירב בן ארי: אתה יכול לבקר במסגרת הוועדה וגם בלעדיה.

אוסאמה סעדי: אני מבקש נתונים, מאז הישיבה הקודמת שאישרנו את התקן עד היום, כמה שחרורים מנהליים היו בכל הסוגים?

אוסאמה סעדי: נתונים כאלה צריכים להיות לנו בוועדה.

אוסאמה סעדי: באים עכשיו, מבקשים לאשר אותו תקן.

אוסאמה סעדי: למה לא יותר?

אוסאמה סעדי: למה לא פחות?

מיכל מרים וולדיגר: אני רוצה רגע להוסיף, ברשותך.

מיכל מרים וולדיגר: אני כן ארצה לשאול כמו ששאלתי מקודם.

מיכל מרים וולדיגר: את אומרת שפוטנציאל של שחרורים מנהליים הוא כמה עשרות, אז אשמח לשמוע את המספר היותר מדויק.

מיכל מרים וולדיגר: דבר שני, להבין מה עושים עם הפער?

מיכל מרים וולדיגר: יש לנו תקן של 14,100 ונניח שאפשר לשחרר 50 עכשיו, אז אנחנו נשארים על 14,900.

מיכל מרים וולדיגר: מה קורה עם אותם 800?

מיכל מרים וולדיגר: איך זה מתיישב אחד עם השני?

אורית סטרוק: ההארכה לאיזה תקופה?

אורית סטרוק: אני דווקא מסכימה עם מירב.

אורית סטרוק: אנחנו פה בסדרת דיונים על הבעיה הזאת של תקן כליאה.

אורית סטרוק: גם הסיור היה מאוד מחכים.

אורית סטרוק: אפשר להגיד שהראו לנו רק את הדברים הטובים, יכול להיות.

אורית סטרוק: הדברים הטובים הם גרועים.

אורית סטרוק: ראיתי את זה במו-עיניי.

אורית סטרוק: כל הסיטואציה הזו של שחרור מנהלי היא סיטואציה שלא צריכה לקרות.

אורית סטרוק: היא סיטואציה שנכפית עלינו בגלל תנאים בלתי אפשריים, וראיתי במו-עיניי שהתנאים הם בלתי אפשריים.

אורית סטרוק: היא לא סיטואציה שצריכה לקרות כי זה שחרור ללא שיקום.

אורית סטרוק: זה שחרור שפוגע באסיר ופוגע בחברה והוא לא צריך לקרות.

מיכל מרים וולדיגר: ובנפגעי עבירה.

אורית סטרוק: בנפגעי עבירה זה ודאי, לכן השאלה היא לכמה זמן?

אורית סטרוק: כי בסוף, מירב, זה אני אומרת לך, לא יודעת כמה זמן תשבי על הכיסא הזה.

אורית סטרוק: לדעתי את עושה עבודה טובה, אמרתי לך את זה כמה פעמים, אבל צריכים להיערך למשהו אחר.

אורית סטרוק: אי אפשר להשאיר את המציאות ככה.

אורית סטרוק: הארכת התקן הזה צריכה להיות לזמן הקצר ביותר האפשרי כדי לחוקק חוק אחר שייתן לנו מציאות אחרת.

אורית סטרוק: אי אפשר להמשיך עם שחרורים שקורים מהרגע להרגע בלי שום הכנה מוקדמת של אף אחד.

אורית סטרוק: זה לא הגיוני, זה לא אחראי, זה לא רציני.

מירב בן ארי: בואו תענו על השאלות.

גלי קרן: באמת נענה לפי הסדר.

גלי קרן: קודם כל לגבי נתונים, אליאסף, אתה תוכל להתייחס?

אליאסף זכאי: כמה משתחררים בשחרור מנהלי?

מיכל מרים וולדיגר: פוטנציאל של שחרורים מנהליים.

אליאסף זכאי: כמה יהיה ופוטנציאל בעת הזו זה אותו דבר.

אליאסף זכאי: כל הפוטנציאל משתחרר.

אליאסף זכאי: זה אותה שאלה.

גלי קרן: כל מי שהמועד שלו הגיע לשחרור המנהלי, משתחרר.

אורית סטרוק: אפשר לקבל מספרים?

אוסאמה סעדי: למה לא מקבלים נתונים?

גלי קרן: זה חישובים.

אוסאמה סעדי: כשאתם באים לוועדה ומבקשים לאשר צו עד סוף השנה, למה אין לנו נתונים?

אוסאמה סעדי: גבירתי היושבת-ראש, עוד לא ראיתי שמגישים מכתב בלי שום נתונים ואומרים לנו, תאשרו את זה עד סוף השנה.

מירב בן ארי: אבל אני מזכירה לך שעשינו כאן

מירב בן ארי: כמה ועדות והיינו בסיור בשב"ס.

מירב בן ארי: עם כל הכבוד, לא טרחת לא להגיע לוועדה, לא לסיור.

אוסאמה סעדי: אני רוצה לבוא לסיור.

אוסאמה סעדי: לא היה דיון.

אוסאמה סעדי: תגידי לנו מתי היה דיון?

מירב בן ארי: מה זה?

מירב בן ארי: אתה רוצה שאני אוציא אותך החוצה?

אוסאמה סעדי: היועץ המשפטי, תגיד לי מתי היה דיון?

מירב בן ארי: לא, לא, לא, אני מנהלת את הוועדה, לא היועץ המשפטי.

מירב בן ארי: זה אחד.

מירב בן ארי: אתה רוצה?

מירב בן ארי: בדיוק בשביל זה עושים דיון עכשיו.

מירב בן ארי: עם כל הכבוד, תירגע קצת.

מירב בן ארי: מה זה הדבר הזה?

אוסאמה סעדי: היינו צריכים לקבל את הנתונים לפני.

מירב בן ארי: אני לא ביקשתי.

אוסאמה סעדי: אבל הם צריכים להגיש לנו.

מירב בן ארי: ביקשת משהו?

אוסאמה סעדי: את לא צריכה לבקש.

אוסאמה סעדי: הם צריכים לבוא עם נתונים, לא עם דף כזה.

מירב בן ארי: אדוני, חבר הכנסת, יש כאן דיון בנושא.

מירב בן ארי: בדיוק בשביל זה התכנסנו.

מירב בן ארי: או שתשמור על הזכות שלהם גם לדבר או שתמשיך לצרוח ותהיה בחוץ.

אוסאמה סעדי: את מאיימת עליי?

אוסאמה סעדי: מה זה השפה הזאת?

אוסאמה סעדי: שאלתי שאלה, בבקשה שייענו.

מירב בן ארי: אני קוראת אותך לסדר פעם ראשונה.

מירב בן ארי: אף אחד לא מדבר עכשיו, רק אתם מדברים.

אליאסף זכאי: אני ראש ענף תכנון כליאה בשב"ס.

אליאסף זכאי: יש לי נתונים ברמה חודשית.

אליאסף זכאי: צריך להבין, ההיקף של השחרור היומי הוא משתנה מיום ליום.

אליאסף זכאי: זה תלוי בנתונים של קבוצת האסירים שמגיעה למועד מסוים.

אליאסף זכאי: יש כמה סוגים של שחרור מנהלי, אני אפרט אותם.

אליאסף זכאי: בשחרור מנהלי בלי קיצור בוועדת שחרורים השתחררו בחודש מאי עד יום רביעי בשבוע שעבר 374 בסך הכול, באפריל 458, במרץ 598.

אליאסף זכאי: גם בפברואר זה היה המספר.

אליאסף זכאי: אלה סדרי הגודל.

מיכל מרים וולדיגר: של כמה מאות.

מיכל מרים וולדיגר: זה לא כמה עשרות.

אליאסף זכאי: של כמה מאות בחודש.

מירב בן ארי: כמה עשרות ביום.

אורית סטרוק: אפשר לדעת את פילוח ההרשעות בבקשה?

גלי קרן: אני רק אשלים את המענים לשאלות האחרות של חברות הכנסת ואז נחזור לנתונים ככל שיהיה צורך.

גלי קרן: אני רק אזכיר לגבי השחרור המנהלי.

גלי קרן: אני חושבת, חברת הכנסת, שכולנו מסכימים שזה פתרון שהוא לא פתרון מיטבי בלשון המעטה, אבל צריך להזכיר שזה פתרון שקיים משנת 1993.

גלי קרן: השחרור המנהלי כשלעצמו, התיקון בפקודת בתי הסוהר אפילו משנת 1990 וקובעה כהוראת קבע בשנת 1993, אם אני זוכרת נכון את השנים, והוא נועד לתת מענה לצפיפות בבתי הסוהר, שבאמת זה לא פתרון שהוא מיטבי.

גלי קרן: התקופות במקור היו יחסית קצרות.

גלי קרן: זה באמת היה פתרון שאמנם הוא לא טוב, אבל התקופות לא היו - - - והשחרור היה פחות משמעותי.

גלי קרן: אחרי הבג"ץ אנחנו בעצם הרחבנו את תקופות השחרור המנהלי.

גלי קרן: צריך להזכיר שממש לאחרונה אנחנו תיקנו בעצם בתיקון מס' 57 לפקודת בתי הסוהר וצמצמנו משמעותית את השחרורים המנהליים שוב, כי החרגנו ממנו עבירות מסוכנות, זאת אומרת עבירות מין, אלמ"ב, עבירות אלימות חמורה הוחרגו מהשחרור המנהלי, מה שצמצם אותו די משמעותית, אז את זה גם צריך לזכור.

גלי קרן: אני חושבת שכולנו במבט צופה פני עתיד אבל אני מניחה שזה לא יהיה ממש בשנים הקרובות הבאות עלינו אלא קצת יותר.

גלי קרן: גם אנחנו חושבים שצריך להפסיק עם הפתרון של השחרור המנהלי המורחב בהינתן בינוי ופתרונות וחלופות אחרות שמקודמות בימים אלה ביתר שאת, והצגנו מכלול של פעולות שמבוצעות, בדיון שהיה על בג"ץ שטח מחייה.

גלי קרן: הצגנו את מכלול הפעולות שמבוצעות, ואני צריכה להגיד שבימים אלה יש עבודת מטה על קידום של פעולות נוספות.

גלי קרן: אין עדיין משהו שאושר סופית, אז אני לא אצהיר פה בדיוק מה הן, אבל הן כוללות כן בחינה של בינוי נוסף מעבר למה שהוצג ומה שמבוצע כיום, וגם קידום של חלופות נוספות מעבר למה שמוצג היום.

גלי קרן: במבט ארוך טווח אנחנו מקווים שבאמת יהיה אפשר או להחזיר את המתכונת של השחרור המנהלי לשחרור המצומצם שהיה קיים לפני ההרחבה או אפילו ככל שיינתן, גם להפסיק עם הפתרון הזה.

גלי קרן: אי אפשר להתחייב על מועד שבו זה יקרה.

גלי קרן: כשכל הפתרונות האחרים יתכנסו ביחד, אולי - - -

מיכל מרים וולדיגר: אפשר לחשוב, אם אתם בכלל חושבים או מקיימים דיונים לגבי שיקום והכשרות בתוך הכלא, מאחר והשחרורים המנהליים קורים מהרגע להרגע ולכן אתם לא יודעים, אז השאלה האם אי אפשר לתת בילד-אין בתוך מערכת השעות בכלא, כן יותר סדנאות, יותר הכשרות לרגע היציאה למרות שלפעמים המרחק מהיציאה הוא יותר רחב, אבל מאה אחוז, אז שיהיה באמת הכשרות ושיקום יותר ארוך.

מירב בן ארי: חבל שלא היית בסיור, היית רואה את זה.

מיכל מרים וולדיגר: אני כל כך רציתי אבל לא יצא לי.

אליאסף זכאי: אני יכול להגיד לך שאפילו בכל מה שקשור לקשרי קהילה, הרי צריך לשמור על איזושהי רציפות טיפולית אחרי השחרור.

אליאסף זכאי: זה גם נושא מאוד משמעותי ומאוד חשוב בשיקום.

מיכל מרים וולדיגר: נכון.

אליאסף זכאי: היחידה שעוסקת בקשרי קהילה בהיבט השיקומי עם האסירים, לוקחת בחשבון גם את תאריך השחרור המנהלי.

מיכל מרים וולדיגר: לא רק רש"א.

מיכל מרים וולדיגר: גם אתם בשב"ס?

אליאסף זכאי: אני מדבר על שב"ס כרגע.

אליאסף זכאי: לוקחת בחשבון את תאריך השחרור המנהלי.

אליאסף זכאי: הנתונים לגבי כל אסיר מופיעים בפניה.

אליאסף זכאי: השסתום שהפעלנו לאחרונה הוא גם מופיע בפניה.

אליאסף זכאי: עשינו את השדרוגים הטכנולוגיים כדי שהיחידה הזאת, ברחל ביתך הקטנה, תדע מתי תאריך השחרור הצפוי של האסיר.

גלי קרן: אני אזכיר עוד משהו בהקשר הזה.

גלי קרן: נכון שהשחרור המנהלי כשהוא מבוצע, הוא היה מבוצע ללא תנאים, ויכול להיות שתוכנית שיקום שאסיר החל בה, מופסקת, אבל צריך לזכור שאסירים שמרצים עונש מאסר של מעל שלוש שנים ואסירים שהורשעו בעבירות החמורות שהוחרגו מהשחרור המנהלי המורחב, בעצם התנאי שלהם להשתחרר במנהלי זה שהם מקבלים אישור של ועדת שחרורים להשתחרר בשחרור מוקדם, ואז יש עם זה חליפה של תוכנית שיקום, זאת אומרת מי שמעל שלוש שנים ומי שעבר עבירה חמורה שהוחרגה מהשחרור המנהלי, בעצם מחויב בתוכנית שיקום בשחרור מוקדם של ועדת שחרורים, כל התנאים שנלווים, והתנאים האלה מוחלים גם על תקופת המנהלי, אז האסירים שאין להם תנאים ומשתחררים, זה אלה שהם מתחת לשלוש שנים ולא בעבירות שהוחרגו, שהן העבירות החמורות.

אליאסף זכאי: אלה שמעל שלוש שנים זה אם יהיה שחרור מוקדם גם, אז הם מקבלים את הקיצור המשמעותי.

מיכל מרים וולדיגר: לגבי הכמות שמשתחררים, את דיברת איתנו רק על מאות שהם בלי ועדת שחרורים.

מירב בן ארי: עם ועדת שחרורים.

אליאסף זכאי: מה שאמרתי זה השחרור המנהלי בלי ועדת שחרורים.

מירב בן ארי: בואו תגידו כמה הם עם ועדת שחרורים.

אליאסף זכאי: עם ועדת שחרורים יש סדר גודל בכל חודש, שיש גם את השחרור המנהלי וגם השני שליש, סדר גודל של 60–100.

אליאסף זכאי: אתם צריכים לזכור גם שבסוף אסיר חייב לרצות לפחות חצי מתקופת המאסר שלו.

אליאסף זכאי: זה סדר גודל של 60–100 בכל חודש, ויש עוד סדר גודל של בין 60 ל-80.

אליאסף זכאי: יש שחרור דרך היחידה למאסרים קצרים שזה גם סוג של שחרור מוקדם, ויש על זה מנהלי נוסף.

אליאסף זכאי: זה אסירים של עד שנה, בגדול.

קריאה: זה אותו מנהלי.

אליאסף זכאי: כן.

אוסאמה סעדי: אפשר לשאול את סגנית היועץ המשפטית?

אוסאמה סעדי: אתם בזמנו התחייבתם גם לבג"ץ שאתם תורידו את תקן הכליאה ל-13,750 ברגע שהחוק הזה של פילוח של סוגי העבירות, להחריג את עבירות אלימות במשפחה ועבירות מין ועבירות כאלה.

אוסאמה סעדי: החוק הזה עבר ואתם לא מורידים את זה, למה?

אוסאמה סעדי: אני מזכיר לחבריי, לחברותיי, שכל האסירים הביטחוניים הוחרגו מהמנהלי המורחב.

אורית סטרוק: וטוב שכך.

אוסאמה סעדי: אני חושב שצריך לחול כי זה שטח מחייה, חל על כולם, אבל אני אומר, זה הוחרגו והורדנו את זה מארבע שנים לשלוש שנים, והחרגנו את כל האלימות במשפחה ועבירות מין, ועל אף זאת אתם מפרים את ההתחייבות שלהם לבג"ץ להוריד את תקן הכליאה ל-13,750.

גלי קרן: אני אחלק את התשובה לשני חלקים.

גלי קרן: קודם כל צודק חבר הכנסת שבהצעת החוק המקורית שהייתה תיקון 55, היה סעיף שנגע להורדה ל-13,750.

גלי קרן: כידוע, החוק בסופו של דבר תוקן ללא הסעיף הזה.

גלי קרן: היה פה השר בעצמו והסביר את ההעלאה ל-14,100 והרציונל שעומד מאחוריה.

גלי קרן: צריך לומר שהיום, גם אם התקן היה 13,750, לא היה שום שינוי בהיקף השחרור המנהלי.

גלי קרן: כל הפוטנציאל כרגע משוחרר.

אוסאמה סעדי: אז למה אתם לא מורידים?

גלי קרן: כי אנחנו חושבים שזה לא נכון כרגע לייצר תקן שהוא יותר נמוך.

גלי קרן: אנחנו לא יודעים לצפות מה יקרה בחודשים הקרובים מבחינת תפוסת האסירים.

גלי קרן: אנחנו לא רוצים להגיע למצב של שחרורים מאסיביים.

גלי קרן: אנחנו רוצים להגיע למצב שבטווח ארוך נייצר תקן כליאה שהוא באמת מהותי, שהוא באמת נגזר מ-4.5 מטר לכל אסיר ועצור, אבל שלא יטמון בחובו גם שחרור מאסיבי של אסירים.

גלי קרן: אנחנו חושבים שהשחרור המנהלי שהוא במספרים רחבים, הוא לא נכון.

גלי קרן: ככל שנוכל לייצר פתרונות אחרים בפרק הזמן הזה, שיאפשרו עמידה בשטח מחייה ללא שחרור מאסיבי של אסירים ועצורים, אנחנו נעדיף את זה.

גלי קרן: כרגע השינוי של התקן לא היה משנה את היקף השחרור המנהלי.

גלי קרן: השחרור המנהלי כרגע הוא במקסימום, זאת אומרת, כל הפוטנציאל משוחרר מידי יום מכיוון שהמצבה היא מאות מעל התקן.

גלי קרן: זה לא היה משנה.

אוסאמה סעדי: גבירתי היושבת-ראש, אני הבעתי את דעתי שאני מסכים שצריך לשים את הדגש על השיקום, ואין היום שיקום בבתי הכלא.

מירב בן ארי: איזה בתי כלא?

אוסאמה סעדי: כל בתי הכלא.

מירב בן ארי: יש שיקום מדהים, חבל שלא באת לראות.

אורית סטרוק: ראינו בסיור.

מירב בן ארי: אני לא מבינה למה אתה מזלזל?

אוסאמה סעדי: אני לא מזלזל.

מירב בן ארי: אתה אומר לי, "מירב, הכינו לך", אבל אתה יודע, בסוף גם נכנסנו לאגף, דיברנו עם אסירים.

מירב בן ארי: היו כאלה שאמרו, טוב.

מירב בן ארי: גם אם ניקו את השירותים וניקו את הגינות, נו אז מה?

מירב בן ארי: אבל בסוף למה לזלזל בזה?

אוסאמה סעדי: מירב, אני השתתפתי בסיורים ואני לא מזלזל.

אוסאמה סעדי: אני אומר, המצב הוא קשה מאוד.

אוסאמה סעדי: השיקום הוא לא מספיק.

מירב בן ארי: אמרת לפני דקה שאין שיקום.

אוסאמה סעדי: השיקום הוא לא מספיק.

אוסאמה סעדי: גם לגבי אסירים ביטחוניים אין בכלל שיקום.

מירב בן ארי: למה אני צריכה לדאוג לשיקום של אסירים ביטחוניים?

מירב בן ארי: אני לא מצליחה להבין את זה.

אוסאמה סעדי: יש אלפים.

אוסאמה סעדי: את לא רוצה גם שיקום לאסירים האלה?

אוסאמה סעדי: היום מי שמשתתף בהפגנה, אז לא צריך לתת לו שיקום?

אוסאמה סעדי: נער בן 15–16 - - -

מירב בן ארי: סליחה, הוא לומד.

אורית סטרוק: לא עוצרים אף אחד שהשתתף בהפגנה, לא מכניסים לכלא.

אורית סטרוק: אולי אתה קורא לזריקת אבנים השתתפות בהפגנה.

מירב בן ארי: אורית, מותר להעיר, גם אני הערתי, אבל לא צריך להתלהם.

אוסאמה סעדי: גבירתי היושבת-ראש, אנחנו רוצים את השיקום, ומי שנכנס, שישתקם ושלא יחזור.

אוסאמה סעדי: יש לנו את התופעה הזאת של רצידיביזם, של עבריינות חוזרת.

אוסאמה סעדי: הרי החרגנו את העבירות החמורות.

אוסאמה סעדי: מעל שלוש שנים אנחנו החרגנו את זה ועכשיו אין שחרור אוטומטי.

מירב בן ארי: מה מטריד אותך?

אוסאמה סעדי: ברגע שיש בג"ץ ויש שטח מחייה של 4.5 מטר והמדינה לא עומדת בזה, צריך להוריד את תקן הכליאה.

אוסאמה סעדי: אלה שנשאר להם עוד שבועיים, עוד חודש, עוד חודש וחצי, הרי זה לא העבריינים המסוכנים, זה לא העבירות החמורות, זה לא עבירות אלימות במשפחה, זה לא עברייני מין, זה לא עבירות חמורות מעל שלוש שנים.

אוסאמה סעדי: שהמדינה תהיה מוכנה ליישם את הבג"ץ ולהיות גם שיקום לכולם.

אוסאמה סעדי: תאמיני לי, אף אחד לא רוצה את השחרור המנהלי.

אוסאמה סעדי: המדינה התחייבה פה וגם לבג"ץ וגם בהצעת החוק המקורית להוריד את זה לתקן של 13,750.

אוסאמה סעדי: לא יכול להיות שיבואו ויעלו את זה ל-14,100.

אוסאמה סעדי: זה העמדה שלי.

מירב בן ארי: הנקודה ברורה, אוקיי.

מירב בן ארי: עוד הערות שלכם?

אורית סטרוק: מירב, אני ביקשתי פריסה של העבירות.

מירב בן ארי: אתה יכול להגיד?

גלי קרן: זה לא יעזור לדיון עכשיו.

גלי קרן: יש לפי החוק וגם בתיקון האחרון שעשינו, חובת דיווח לוועדה, לכנסת, שהיא אחת לחצי שנה.

גלי קרן: זה אמור להיות ממש דיווח מפורט לפי עבירות.

גלי קרן: זה אמור להגיע לדעתי רק בספטמבר, חצי שנה אחת מסל התוקף.

אורית סטרוק: זה בעצם הוכנס בחקיקה האחרונה.

גלי קרן: היה תמיד דיווח על שחרור מנהלי.

גלי קרן: כיוון שהחרגנו עבירות, התבקש דיווח בפילוח לפי סוגי עבירות, וזה בעצם פילוח יותר מפורט.

מירב בן ארי: כשעשינו את הדיון, אז ביקשנו דיווח לוועדה כל חצי שנה.

אורית סטרוק: אתה לא יודע לתת לי את זה עכשיו, אבל זה יגיע.

קריאה: זה ניתוח מאוד מורכב.

אורית סטרוק: אני הייתי רוצה להציע, גם מירב וגם גבירתי סגנית היועמ"ש, שכן תביאו לנו.

אורית סטרוק: מירב, מבחינתי הסיור שעשינו בבתי הכלא היה סיור מטלטל.

אורית סטרוק: הוא לא יצא לי מהראש כמה ימים אחר כך.

אורית סטרוק: כמה שהשב"ס משתדלים והם משתדלים הרבה, התנאים הם מאוד קשים.

אורית סטרוק: כשאתה שומע מהאסירים, ואנחנו דיברנו עם חלק מהאסירים.

אורית סטרוק: כשאתה שומע על מה הם יושבים, אז אני אגיד לך את האמת, מירב, אני אומרת לעצמי, יש עבירות שלא צריך לשבת עליהן.

אורית סטרוק: צריך להיענש עליהן ובחומרה.

אורית סטרוק: אני אתן דוגמה.

אורית סטרוק: פגשנו שם מישהי שיושבת על מרמה.

אורית סטרוק: מרמה, חמור מאוד.

אורית סטרוק: אני לא חושבת שלא צריכים להיענש בשיא החומרה על מרמה, אבל האם העונש שאנחנו כמדינת ישראל יודעים לתת לעבירה חמורה כזאת, לא מזלזלת בה, חייב להיות עונש של מאסר?

אורית סטרוק: אולי למשל היא תעבוד על סוף ימיה ותחזיר את כל מה שהיא גנבה ורימתה והונתה?

אורית סטרוק: אני לא יודעת.

מירב בן ארי: גם על עבירות מס.

אורית סטרוק: אני אומרת שצריכים לשבור את הראש על מערכת ענישה אלטרנטיבית קשה, כואבת, מרתיעה אבל לאו דווקא בתוך חומות הכלא.

מירב בן ארי: יש עכשיו את החוק שעבר בקריאה ראשונה, של בתי המשפט הקהילתיים שהם עושים עבודה מאוד טובה כן לתת אלטרנטיבות.

מירב בן ארי: זה פשוט מאוד מצומצם אבל תיכף מכינים לשנייה, שלישית, וזה דבר מדהים.

אורית סטרוק: צריכים להיענש בחומרה רבה.

אורית סטרוק: צריכים למצוא את הדרכים.

מירב בן ארי: יש מספיק עבודות שירות שאפשר לעשות.

מירב בן ארי: זה דיון אחר, אני מסכימה לך.

אורית סטרוק: כן הייתי מבקשת אם ממילא אתם מכינים את הנתונים, תקדימו, תביאו לנו שנוכל להסתכל ואולי יחכים אותנו.

מירב בן ארי: אגב, את יודעת שהרבה מהמנהלי שמקבלים זה כאלה עם עבירות מס.

אורית סטרוק: אני בטוחה שהנתונים האלה יחכימו, וכדאי להקדים להביא אותם אם זה לא מסובך מידי.

מירב בן ארי: לאור העובדה שבספט

מירב בן ארי: מבר הכנסת נמצאת בפגרה, אולי ננסה להביא את זה לקראת סוף המושב הזה, סוף הכנס, לקראת סוף יולי ואז נוכל לקבל קצת יותר תמונת מצב ולהמשיך את הדיונים שגם ככה אנחנו צריכים לקיים פה לדעתי על השחרור המנהלי שאנחנו כבר מקיימים.

מירב בן ארי: הוועדה, כמו שהיא מלווה את המשטרה, היא מלווה של שב"ס.

מירב בן ארי: אנחנו עושים כל הזמן ביקורים.

מירב בן ארי: אני יכולה גם להגיד לך שהרבה פעמים גם שומעים מהשטח.

מירב בן ארי: גם בלי להתבלבל הם אומרים מה שהם חושבים, ואני יכולה להגיד לך ששבוע הבא יש סיור של המשטרה, וביולי יש סיור בנחשון ובמעברים.

מירב בן ארי: כל דבר שאנחנו הולכים זה לא סיור שהולכים פעם בשנה.

מירב בן ארי: אנחנו כמעט כל חודש-חודשיים בשב"ס.

מירב בן ארי: לא תמיד אני שומעת מה שאני רוצה לשמוע.

מירב בן ארי: להיפך.

מירב בן ארי: מה שכן, זה הזדמנות לעשות דיון ולשמוע.

מירב בן ארי: עוד הערה, בבקשה.

אליאסף זכאי: אני יכול להגיד לה סדרי גודל.

מירב בן ארי: לחברת הכנסת סטרוק?

אליאסף זכאי: לחברת הכנסת סטרוק.

אליאסף זכאי: סדרי הגודל, אני לא נכנס עכשיו לפירוט של העבירות, זה מאוד ארוך.

אליאסף זכאי: יש גם אסירים שיש להם 15 או 20 עבירות.

אליאסף זכאי: סדרי הגודל הם: 40%–42% מאלה שמשתחררים עד שלוש שנים הם עם עבירות שהם הוחרגו ו-60% לא הוחרגו.

קריאה: כלומר הם מקבלים את השחרור המנהלי החלקי, המקוצר.

אליאסף זכאי: 40%.

אוסאמה סעדי: הרגיל.

אליאסף זכאי: כן.

אורית סטרוק: זה לא אומר לי כלום על סוג העבירות.

אורית סטרוק: אולי אני לא מספיק בקיאה.

עידו בן יצחק: מה שהוא מתכוון, העבירות שהוחרגו זה האלימות.

מירב בן ארי: עבירות מין ואלמ"ב.

קריאה: האלימות החמורה, אלמ"ב ומין.

אורית סטרוק: אז כן יש כאלה שמשתחררים במנהלי?

אליאסף זכאי: הם גם משתחררים במנהלי אבל מקוצר יותר.

אוסאמה סעדי: לא מורחב.

אליאסף זכאי: לא מורחב.

גלי קרן: רק את התקופה הקצרה.

עידו בן יצחק: שזה עד שלוש שנים.

עידו בן יצחק: אם זה מעל שלוש שנים - - -

אליאסף זכאי: זה כבר בסיפור של ועדת שחרורים.

קריאה: מעל שלוש שנים, רק אם ועדת שחרורים קבעה שהם יכולים להשתחרר.

אוסאמה סעדי: אני מבקש, גבירתי היושבת-ראש, אנחנו רוצים את הנתונים האלה לפני, בלוח, שנדע.

מירב בן ארי: אני מבקשת להקדים את הנתונים ליולי כשהכנסת מתכנסת, ולא בספטמבר כשאין כאן יותר מידי משתתפים, למרות שגם בפגרה עשינו דיון על שב"ס.

מירב בן ארי: יש לנו גם עוד על השחרור המנהלי, לא?

עידו בן יצחק: אנחנו צריכים עד יולי להמשיך לדון בחלק שבוצע בהצעת החוק.

מירב בן ארי: אוקיי.

מירב בן ארי: אני רוצה לדעת למה ביקשתם חצי שנה עד דצמבר?

גלי קרן: נקודת המוצא הייתה שאנחנו באמת רוצים לראות מה המצב הולך להיות במתקני הכליאה לקראת המועד שקבע בג"ץ, לכן רצינו עד סוף השנה להישאר על התקן הזה ואז לעשות איזושהי חשיבה.

גלי קרן: יש תוכנית ממשלתית, לא רק הערכת מצב, בהשתתפות המשרד לביטחון פנים, שב"ס, משטרה.

גלי קרן: מנכ"ל משרד רוה"מ מרכז עבודת מטה אצלו.

גלי קרן: משרד המשפטים, משרד האוצר.

גלי קרן: כולם נוטלים חלק.

מירב בן ארי: מה ההיתכנות לסיפור הזה של העלייה?

גלי קרן: אנחנו אמרנו שהייתה עלייה מאוד משמעותית בחודשים האחרונים.

גלי קרן: אני לא יודעת אם תהיה התייצבות בחודשים הקרובים.

גלי קרן: בימים האחרונים יש התייצבות מסוימת ואנחנו נראה אם תימשך מגמת העלייה או שההתייצבות הזאת תישאר, אבל עדיין בעצם אנחנו נמצאים כמו שאמרנו, מאות אסירים ועצורים מעל התקן, וברור לכל המערכת שצריך למצוא פתרונות.

מירב בן ארי: כשישבתי בשבוע שעבר עם הגורמים, הרי אמר חבר הכנסת אוסאמה סעדי ובצדק, בתקן של בג"ץ לא עומדים.

מירב בן ארי: אולי מהמשרד של השר יגידו על העניין הזה שהוא ביקש תוספת של תשלום.

מירב בן ארי: תנו לנו פתרונות.

מירב בן ארי: מה שהוא אומר זה נכון.

מירב בן ארי: אנחנו לא עומדים.

מירב בן ארי: אנחנו עושים פה דיונים על המנהלי ואנחנו רואים שאנחנו כל הזמן יורדים מהאחוזים, אז בואו תגידו מה הפתרונות עכשיו, לא לפתוח את מגידו עוד חמש שנים.

גלי קרן: אני אזכיר מה קורה עכשיו.

גלי קרן: דיברנו על זה שאנחנו מקדמים כיום פעולות נוספות, אבל אולי נזכיר אותן שוב בקצרה.

גלי קרן: אני מזכירה שבהמשך להחלטת הממשלה 291 שהתקבלה בשנת 2020, עד סוף השנה אמורים להשלים את הבנייה של מקומות כליאה נוספים בעופר ובנפחא.

גלי קרן: בעופר זה 480 מקומות, בנפחא זה 385 מקומות.

מירב בן ארי: זה מיטות?

גלי קרן: זה אולי שב"ס ידעו להגיד את האבחנה בין מיטות למקומות.

גלי קרן: מקומות זה מיטות, להבנתי.

גלי קרן: בנוסף, עד סוף שנת 2023 אמורים להשלים את הבינוי באלה הנוסף, של 416 מקומות כליאה נוספים.

מירב בן ארי: מה לגבי התקציב שביקש השר מראש הממשלה להגדלה?

גלי קרן: זה אולי אני אתן לאיתן מטעמנו להתייחס, אבל יש דיוני תקציב בימים אלה, שזה בהחלט עולה על הפרק.

מירב בן ארי: הדיון האחרון של המנהלי, אני כבר ירדתי ל-78%, לא?

איתן גולדפלם: באילון אמרו לנו 66%.

גלי קרן: אתה רוצה להתייחס לעניין התקציבי?

איתן גולדפלם: מבחינת הפתרונות התקציביים אנחנו כרגע לפני דיוני תקציב.

איתן גולדפלם: יש תוכניות, יש דרישות, אבל אנחנו עדיין לא במצב שקיבלנו מענה לשאלתך.

מירב בן ארי: היינו גם בסיור, ראינו בעיניים את הצפיפות.

מירב בן ארי: אני הייתי בתאי המעצר בבאר שבע.

מירב בן ארי: גם שם ראיתי את הצפיפות ואני אקח לשם גם את הוועדה שתראה.

מירב בן ארי: חוץ מאלה שבאגף השמור שהם לבד, אחד על השני הם יושבים שם.

מירב בן ארי: חבר הכנסת אוסאמה צודק.

מירב בן ארי: אנחנו לא עומדים במבחן בג"ץ, זה ברור לי, אבל אם אנחנו נמצאים בכלא ורואים שזה 66%, אתם צריכים לתת לנו פתרונות.

מירב בן ארי: אני דיברתי עם הצוות של השר, הבנתי שיש פנייה של השר ל-30–40 מיליון שקל עכשיו, לא דיוני תקציב של 2023.

מירב בן ארי: אני לא יכולה להמשיך לצופף אותם, בלי קשר לבג"ץ.

מירב בן ארי: זה גם לא אנושי.

גלי קרן: אני אזכיר שוב, יושבת-הראש, שבדיון שעשינו על עמידה בשטח מחייה, אז מנינו גם פעולות שמבוצעות בימים אלה חוץ מהבינוי שאמרנו שיש עניין של מיצוי מקומות קיימים ויש עניין של הסבות שעושים בשב"ס מאגפים כאלה לאגפים אחרים, ויש את העניין של סהרונים שהעבירו לשם מאות שב"חים.

גלי קרן: הפעולות נעשות ואנחנו באמת, גם המשרד, גם שב"ס פשוט הופכים כל אבן כדי לתת פתרונות כמה שיותר קצרי טווח כדי לקדם אותנו לעמידה בבג"ץ.

גלי קרן: אנחנו יודעים שכרגע זה לא מתכנס לסוף השנה.

גלי קרן: אם תירצו, נחזור שוב על דברים שכבר פורטו.

מירב בן ארי: לא, אני לא רוצה שתחזרי על דברים שכבר פורטו.

מירב בן ארי: אני שמעתי את זה כבר מספיק פעמים.

מירב בן ארי: אני יודעת שהשר מחויב לאירוע אבל אנחנו לא מוכנים להמשיך עם מגידו עוד חמש שנים.

מירב בן ארי: צריך עכשיו פתרון ואנחנו גם נפנה לשר וגם לראש הממשלה כי יש כאן החלטות שצריך לקבל עכשיו, להעביר את התקציב לשב"ס ולהגדיל את מספר המיטות.

מירב בן ארי: אי אפשר להמשיך לעצור אנשים ולשים אותם בתת תנאים, עוד אחרי שיש בג"ץ.

מירב בן ארי: אי אפשר, זה בני אדם.

מירב בן ארי: יש את תאי המעצר של השמורים ואת תאי המעצר של המבודדים, אבל בסוף בתא רגיל מאוד צפוף בעיקר בבתי הכלא במרכז.

מירב בן ארי: ראינו מה קורה בכלא אילון ובמקומות שהיינו בהם.

גלי קרן: יש מתקנים שעומדים כבר ב-4.5, אבל לא כולם.

גלי קרן: בגלל העלייה הדרסטית במצבה, אז באמת מצטמצמים השטחים.

מירב בן ארי: אתם יודעים שגם שמעתי מהנציבה בסיור שגם בתוכנית של מסלול בטוח לקחו את כל הגורמים, אוצר, משפטים, מיסים, אבל את שב"ס לא הכניסו לתוך התוכנית, אז לאן ציפו שבסוף האסיר יגיע?

מירב בן ארי: הביתה?

אוסאמה סעדי: הם עוצרים אותם, משחררים אותם.

מירב בן ארי: אגב, זה גם נכון.

אוסאמה סעדי: נכון, במסלול "בטוח".

גלי קרן: יש עלייה של מאות.

מירב בן ארי: הייתי בבאר שבע עם יחידת נחשון.

מירב בן ארי: היום השופטים מחכים לאסירים, מה שלא היה.

מירב בן ארי: פעם אסיר חיכה לשופט, היום אין את זה.

מירב בן ארי: דבר שני, בתי המעצר משאירים עצירים בתחנות משטרה בלילות כדי לא להביא אותם לבית המעצר כי אין מקום.

מירב בן ארי: מה זה?

מירב בן ארי: עצור חייב לעבור למתקן של שב"ס.

מירב בן ארי: עידו, מה רצית לשאול?

עידו בן יצחק: האמת שרוב הדברים די קיבלו פה מענה.

עידו בן יצחק: שתי נקודות בכל זאת אני רוצה להתייחס.

עידו בן יצחק: דבר ראשון, בדרך כלל כשאתם מביאים את הבקשה, אתם מצרפים גם את התחשיב של איך הגעתם למספר הזה.

עידו בן יצחק: במקרה הנוכחי כשכל מקרה המצבה בפועל היא 15,000 - - -

מירב בן ארי: לא מחובר למציאות בכל מקרה.

עידו בן יצחק: זה פחות משנה, אבל בפעם הבאה כשאנחנו כבר נהיה אחרי הבינוי בעופר ובנפחא, אנחנו נהיה בתמונת מצב אחרת, אז חשוב - - -

מירב בן ארי: אני מאוד מקווה שנהיה אחרי.

גלי קרן: זה לא ייתן מענה.

גלי קרן: זה בינוי שעתיד להסתיים בסוף השנה.

מירב בן ארי: עופר ונפחא אמורים לסיים בסוף השנה?

גלי קרן: כן, אבל אלה מקומות לביטחוניים והם לא יתנו מענה מלא לפער שנוצר דווקא בכלואים הפליליים.

מירב בן ארי: בפליליים יש בעיה רצינית.

עידו בן יצחק: דבר שני, למיטב ידיעתי התקבלה בשבוע שעבר החלטת ממשלה - - -

מירב בן ארי: היא כן התקבלה?

גלי קרן: על חלופות כליאה.

גלי קרן: אני יכולה לעדכן על זה בקצרה למרות שנציגת משרד המשפטים פה ואולי תרחיב בנושא.

גלי קרן: בהמשך לדוח צוות מררי שבחן חלופות כליאה שונות, ההמלצות הובאו לשר המשפטים.

גלי קרן: הוא הביא אותן לממשלה והתקבלה החלטת ממשלה שמאשרת לקדם את המלצות הצוות, ויש סעיפים שונים שמתייחסים בין היתר למה שאמרנו, בתי משפט קהילתיים, אז הרחבה שלהם כבר השנה - - -

מירב בן ארי: בית משפט קהילתי כבר עבר קריאה ראשונה.

מירב בן ארי: עכשיו מחכה לשנייה, שלישית.

גלי קרן: זה הרחבה למקומות נוספים.

אוסאמה סעדי: עכשיו קובעים ועדה לדיון, ועדת הכנסת.

מירב בן ארי: חייב, זה דרמטי.

מופיד מרעי: נקווה שזה יעזור.

מופיד מרעי: רוצים שזה יעזור.

מירב בן ארי: בתי משפט קהילתי כבר עובדים.

מירב בן ארי: פשוט מרחיבים את הפיילוט אבל ברור שזה דרמטי.

מירב בן ארי: לאסירים זה חשוב מאוד.

מירב בן ארי: זה הליך שיקום של כל המערכת שם.

גלי קרן: יש בהצעת ההחלטה גם החלטה לקדם פרסום תזכיר חוק לעניין מה שקוראים המש"ק, משמרות בקהילה.

גלי קרן: זה עונש שעדיין לא נסגרו הקצוות של נוסח התזכיר.

גלי קרן: יש על זה דיונים בימים אלה, אבל בגדול אמור לאפשר מאסר.

גלי קרן: זה עונש מאסר שירוצה באופן של משמרות בקהילה, זאת אומרת מחוץ למתקני הכליאה, לכאלה שדינם נגזר עד שנה.

אוסאמה סעדי: מה ההבדל בין זה לבין שירות לתועלת הציבור?

גלי קרן: אם נשים דרגת גם חומרה וגם פיקוח, אז עבודות שירות זה יותר מקל ומאסר בקהילה זה עונש מאסר שמרוצה - - - והוא מפוקח 24/7 בפיקוח טכנולוגי ג'י.

גלי קרן: פי.אס.

גלי קרן: יש תוכנית שיקום מפורטת שהוא צריך לעמוד בה.

גלי קרן: זה עונש שמעודד בעצם את שיקומו וזה לאסירים שדינם עד 12 חודשים עם אופציה להרחבה עד 18 לפקודת בית משפט.

גלי קרן: יש כבר טיוטת תזכיר שגובשה ויש בהחלטת ממשלה החלטה בעצם לפרסם אותה תוך שלושה חודשים.

אורית סטרוק: זה מבורך אבל אני עדיין חושבת שצריכים פה איזושהי רפורמה בכל האירוע הזה של עונשי מאסר.

אורית סטרוק: יש עבירות חמורות שנשפטים עליהם היום לכמה שנים כמו שמירב אמרה, אם זה מעילה וגניבה, העלמת מס וכדומה, אבל אנחנו עדיין לא רוצים שאנשים יעשו איזושהי עבודת שירות קטנה ובזה הם יגמרו ושלום עלייך נפשי.

אורית סטרוק: בשום אופן אנחנו לא רוצים.

אורית סטרוק: עדיין אפשר וצריך לגבש ענישה שהיא מרתיעה ושהיא לא בין כתלי הכלא, כי כתלי הכלא הם באמת מקום בלתי נסבל.

אורית סטרוק: עם כל המאמצים של השב"ס, הם מקום בלתי נסבל.

גלי קרן: זו החלופה של המש"ק, ושוב, בצירוף תוכנית שיקום מאוד מפורטת ואפשרות גם להשתלב בתעסוקה תוך כדי ריצוי העונש הזה שהוא בעצם מחוץ לכתלי בית הסוהר.

גלי קרן: זה חלק מהחלטת הממשלה הזאת.

מירב בן ארי: עידו, יש לך עוד הערות?

עידו בן יצחק: רק עוד הערה אחת לגבי התקן שנקבע פה.

עידו בן יצחק: באמת במצב הדברים הנוכחי כשהמצבה בפועל היא כל כך גבוהה, אין משמעות מעשית אם אנחנו נקבע 14,100 או 13,500 או 14,500 או 1.

עידו בן יצחק: בכל מקרה במצב הדברים הנוכחי כל מי שזכאי לשחרור מנהלי לפי החוק, ישוחרר בשחרור מנהלי.

גלי קרן: נכון, לכן אנחנו חושבים שכרגע אין מקום לשנות וצריך לבחון את זה לקראת סוף השנה.

מירב בן ארי: טוב, נעשה הצבעה ואז אני רוצה להגיד לכם כמה דברים שלי על העניין הזה.

מירב בן ארי: אני רק אגיד לכם שהוועדה מאוד מוטרדת מהמצבה של האסירים, העצורים אל מול מה שקורה בשטח.

מירב בן ארי: אנחנו לקחנו על עצמנו לעשות תוכנית ממשלתית חשובה מאוד של מאבק בפשיעה בחברה הערבית, מה שמגדיל את מספר העצורים.

מירב בן ארי: ראיתי את זה גם בעצמי בבאר שבע, את כמות העצורים, אבל לא לקחנו בחשבון שצריך גם לדאוג להם למקום הולם ולתנאים.

מירב בן ארי: מצד שני אנחנו כל היום מחמירים ענישה, שזה חשוב.

מירב בן ארי: מחמירים ענישה של פגיעה בקטינים, אז את רואה את כלא נווה תרצה, פתאום יש בו הרבה מאוד מטפלות, מה שלא היה בעבר.

מירב בן ארי: החמרת הענישה, מה עם שב"ס?

מירב בן ארי: איפה הוא בתוך הסיפור הזה?

מירב בן ארי: לכן אנחנו מאוד מוטרדים מזה.

מירב בן ארי: אנחנו עוד חודש מגיעים לשב"ס שוב פעם לביקור בנחשון וביחידת המעצרים.

מירב בן ארי: אני רוצה לדעת שוב פעם את הסטטוס מול בג"ץ מרחב המחיה.

מירב בן ארי: אנחנו נפנה כוועדה לראש הממשלה לאישור התקציב דחוף, עכשיו, לא בדיון תקציבי של 2023.

מירב בן ארי: לתקציב 22' כדי לתת עוד ועוד מיטות.

מירב בן ארי: לא יכול להיות שעשו תוכנית ממשלתית ולא לקחו בחשבון את קצה הרצף של העצור/אסיר.

מירב בן ארי: זה פשוט לא הגיוני, ואז אנחנו מגיעים, אנחנו רואים את התנאים והתנאים קשים מאוד.

מירב בן ארי: נכון, זה כלא, הוא אמור להיות קשה, אבל גם אמור להיות נעים מינימלי.

מירב בן ארי: מזל שעכשיו לפחות נגמרה הקורונה, אז הם יוצאים לתעסוקה.

מירב בן ארי: בקורונה גם לא היה את התעסוקה.

מירב בן ארי: לא היה מפעלים.

מירב בן ארי: הם היו יושבים שם בקטנצ'יק הזה באילון כמו סרדינים.

מירב בן ארי: עכשיו לפחות יש את התעסוקה, אז הם יוצאים למפעלים והיא יוצאת מנווה תרצה לעבוד מחוץ לכלא, והיא חוזרת, אבל אי אפשר להמשיך ככה.

מירב בן ארי: אני אומרת לכם, אנחנו כל הזמן עוקבים על העניין של המנהלי ועל מרחב המחייה, ואנחנו נפנה להגדלת התקציב עכשיו, לא ב-23'.

מירב בן ארי: תראו את הגרף.

מירב בן ארי: אני לא יודעת לאן חשבתם שזה יגיע אבל זה מגיע למקום שכבר לא יהיה לנו מקומות.

אורית סטרוק: מירב, ימיה של הממשלה מאוד קצרים.

אורית סטרוק: זה עניין של שבועות, אני רק אומרת לך.

מירב בן ארי: בסדר, את זה אני כבר שומעת שנה.

אורית סטרוק: את לא שומעת שנה.

מירב בן ארי: כל שבוע אתם אומרים לי שנגמר.

אורית סטרוק: כי זה המצב, מה לעשות?

אורית סטרוק: את כרגע מהמקום החשוב שאת יושבת בו, עושה מסד.

אורית סטרוק: היא עושה לכם שם מפה לפה וזה פה קצת מסריח, הייתי אומרת.

אורית סטרוק: לא הרבה זמן תמשיכי.

מירב בן ארי: אורית, אני לא אכנס לזה עכשיו כי אין לי זמן לזה, אבל חבר הכנסת אוסאמה סעדי שיש לי איתו הרבה ויכוחים, הוא לוחם אמיתי למען זכויות של עצירים ואסורים.

אורית סטרוק: בהחלט.

אורית סטרוק: הוא גם קורא לאלה שפצעו את הבן שלי, לוחמי חופש, ובא לבקר אותם ולחבק אותם, ואת בסוף חיה פה בזכותו.

אוסאמה סעדי: אני לא מתווכח איתה ואני לא יורד לרמה הזאת.

אורית סטרוק: הוא תומך מחבלים.

מירב בן ארי: בשבוע שעבר ישבו פה גבי לסקי ומשה ארבל שהדעות שלהם שונות מאוד, והעברנו הצעת חוק משותפת לזכויות של אסורים ועצירים.

מירב בן ארי: גם באירוע הזה אפשר לראות את האסירים הפליליים.

אורית סטרוק: בוודאי.

אורית סטרוק: אני הסכמתי איתו על מה שהוא אמר בנוגע לאסירים.

אורית סטרוק: זה לא העניין.

אורית סטרוק: אני הערתי לך על דבר אחד, על אורך ימיה של הממשלה.

מירב בן ארי: בסדר, עזבי אותי מהשטויות האלה.

מירב בן ארי: אני לא יכולה כל הזמן להתעסק בזה.

אורית סטרוק: זה ברמה הפרקטית כי את רוצה תקציב עכשיו.

מירב בן ארי: בבקשה, היועץ המשפטי יקריא את הצו.

עידו בן יצחק: טיוטת צו בתי הסוהר (שחרור מנהלי)(קביעת תקן כליאה)(הוראת שעה)(מס' 2), התשפ"ב-2022 תקן כליאה 1.

עידו בן יצחק: תקן הכליאה בכלל בתי הסוהר הוא 14,100 מקומות כליאה.

עידו בן יצחק: תוקף 2.

עידו בן יצחק: תוקפו של צו זה מיום כ"ט באייר התשפ"ב (30 במאי 2022) עד יום ז' בטבת התשפ"ג (31 בדצמבר 2022).

מירב בן ארי: שאלות?

מירב בן ארי: ובכן, אנחנו עוברים להצבעה.

מירב בן ארי: מי בעד הצו?

מירב בן ארי: מי נגד?

מירב בן ארי: מי נמנע?

מירב בן ארי: אושר

מירב בן ארי: הצו אושר כנוסח שהתבקש.

מירב בן ארי: אני מזכירה לכם, אנחנו ממשיכים לעקוב אחרי ההתנהלות.

מירב בן ארי: תודה רבה חבר הכנסת מרעי.

מירב בן ארי: אני שוב אומרת, תחזרו למשרד שלכם ותעשו חשיבה עמוקה.

גלי קרן: אנחנו חושבים על זה באמת מסביב לשעון.

מירב בן ארי: חייב להעביר תקציב לשב"ס להרחבה של המתקנים.

מירב בן ארי: אם לא, זה יהיה הרבה יותר גרוע.

מירב בן ארי: אתן בטח יודעות למה.

מירב בן ארי: אני מודה לכולם, הישיבה נעולה.